ધીરેધીરે આતંકવાદે જન્નત સમી આ ધરતી પર એવું તાંડવ કર્યું છે કે જનમાનસમાં કાશ્મીર એટલે આતંકવાદ – એવી માન્યતા સ્થાયી થઈ ચૂકી છે. આજે લોકો કાશ્મીરને જન્નતને બદલે આતંકવાદ, પૂર, બરફવર્ષા જેવી કુદરતી હોનારતો અને સરહદી તંગદિલી જેવા નકારાત્મક કારણોને લઈને યાદ કરે છે. આતંકવાદનો એરું જાગ્યો ત્યારથી જ પોતાનું વતન છોડી આવેલા કાશ્મીરી પંડિતોનો પ્રશ્ન હજુ ઊભો જ છે, ત્યાં અહીંના ગ્રામ્ય વિસ્તારોની વસતિ પણ હવે કંટાળીને વતન છોડવા મજબૂર બની છે. આવા જ કેટલાક મુસ્લિમ ખેડૂત પરિવારો હાલ અમદાવાદના કાલુપુર રેલવે સ્ટેશન પાછળ આવીને રોકાયા છે. ખાવાના પણ પૈસા નથી એવા આ પરિવારોના પુરુષો અમદાવાદની બજારોમાં પોતાનું ઓળખકાર્ડ સાથે રાખીને મજૂરી માગવા જાય છે, પણ દાઢીમાં મહેંદીનો રંગ, મુસ્લિમ નામ અને ઉપરથી પાછું બદનામ કાશ્મીરનું છોગું. આ બધું તેમને પેટનો ખાડો પૂરવા જેટલું રળવા દેતાં નથી.